62024CJ0473
HOTĂRÂREA CURȚII (Camera a opta)
11 decembrie 2025 (
*1
)
„Trimitere preliminară – Regulamentul (UE) nr. 528/2012 – Articolul 3 alineatul (1) litera (a) – Noțiunea de «produs biocid» – Condiție legată de «destinația» produsului – Produse din oțet destinate utilizării atât ca produse alimentare, cât și ca produse de curățare/dezinfectant pentru aceste produse («produse de uz multiplu») – Domeniul de aplicare al Regulamentului nr. 528/2012 – Articolul 2 alineatele (1) și (2) – Anexa V – Lista tipurilor de produse biocide care intră sub incidența regulamentului – Protecția sănătății oamenilor și a animalelor, precum și a mediului”
În cauza C‑473/24,
având ca obiect o cerere de decizie preliminară formulată în temeiul articolului 267 TFUE de Bundesgerichtshof (Curtea Federală de Justiție, Germania), prin decizia din 27 iunie 2024, primită de Curte la 4 iulie 2024, în procedura
Speyer & Grund GmbH & Co. KG
împotriva
Werner & Mertz GmbH,
CURTEA (Camera a opta),
compusă din domnul S. Rodin, îndeplinind funcția de președinte de cameră, și domnii N. Piçarra și N. Fenger (raportor), judecători,
avocat general: domnul R. Norkus,
grefier: doamna E. Sartori, administratoare,
având în vedere procedura scrisă și în urma ședinței din 22 mai 2025,
luând în considerare observațiile prezentate:
–
pentru Speyer & Grund GmbH & Co. KG, de C. Eggers și C. Böhler, Rechtsanwälte;
–
pentru Werner & Mertz GmbH, de T. C. Körber și V. Warnecke, Rechtsanwälte;
–
pentru guvernul german, de J. Möller și R. Kanitz, în calitate de agenți;
–
pentru Comisia Europeană, de T. S. Bohr, I. Galindo Martín și R. Lindenthal, în calitate de agenți,
după ascultarea concluziilor avocatului general în ședința din 4 septembrie 2025,
pronunță prezenta
Hotărâre
1
Cererea de decizie preliminară privește interpretarea articolului 2 alineatul (1) și alineatul (2) primul paragraf litera (e) și a articolului 3 alineatul (1) litera (a) prima liniuță și a anexei V la Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO 2012, L 167, p. 1), astfel cum a fost modificat prin Regulamentul (UE) nr. 334/2014 al Parlamentului European și al Consiliului din 11 martie 2014 (JO 2014, L 103, p. 22), și prin Regulamentul delegat (UE) 2019/1819 al Comisiei din 8 august 2019 (JO 2019, L 279, p. 1) (denumit în continuare „Regulamentul privind produsele biocide”), a articolului 1 alineatul (5) litera (e) din Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO 2008, L 353, p. 1, denumit în continuare „Regulamentul CLP”), și a articolului 2 alineatul (6) litera (d) din Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO 2006, L 396, p. 1, rectificare în JO 2007, L 136, p. 3, Ediție specială, 13/vol. 60, p. 3), astfel cum a fost modificat prin Regulamentul CLP (denumit în continuare „Regulamentul REACH”).
2
Această cerere a fost formulată în cadrul unui litigiu între Speyer & Grund GmbH & Co. KG, o societate care comercializează și promovează anumite produse compuse din apă, precum și din acid citric și/sau acid acetic, pe de altă parte, și Werner & Mertz GmbH, o societate care comercializează produse de curățare, pe de altă parte, în legătură cu o acțiune în concurență neloială introdusă de aceasta din urmă.
Cadrul juridic
Regulamentul privind produsele biocide
3
Considerentele (1), (3), (18) și (19) ale Regulamentului privind produsele biocide au următorul cuprins:
„(1)
Produsele biocide sunt necesare în controlul organismelor dăunătoare sănătății umane sau animale și al organismelor care deteriorează materialele naturale sau fabricate. Cu toate acestea, produsele biocide pot expune oamenii, animalele și mediul la riscuri datorită proprietăților lor intrinseci și modalităților de utilizare.
[…]
(3)
Prezentul regulament are ca obiectiv îmbunătățirea liberei circulații a produselor biocide în interiorul Uniunii, asigurând totodată un nivel ridicat de protecție a sănătății umane și animale și a mediului. […] Prezentul regulament ar trebui să aibă la bază principiul precauției pentru a garanta faptul că fabricarea și punerea la dispoziție pe piață a substanțelor active și a produselor biocide nu conduce la efecte dăunătoare asupra sănătății oamenilor sau a animalelor sau la efecte inacceptabile asupra mediului. […]
[…]
(18)
Anumite produse biocide și articole tratate, astfel cum sunt definite în regulament, fac de asemenea obiectul altor acte legislative ale Uniunii. Prin urmare, este necesar să se facă distincții clare pentru a se asigura securitatea juridică. O anexă la prezentul regulament ar trebui să cuprindă o listă a tipurilor de produse care fac obiectul prezentului regulament împreună cu o listă orientativă de descrieri pentru fiecare tip.
(19)
Produsele biocide destinate utilizării nu doar în sensul prezentului regulament, ci și în legătură cu dispozitivele medicale, cum ar fi dezinfectantele folosite pentru dezinfectarea suprafețelor din spitale și a dispozitivelor medicale, pot prezenta alte riscuri decât cele vizate de prezentul regulament. Prin urmare, astfel de produse biocide ar trebui să respecte atât cerințele prevăzute în prezentul regulament, cât și cerințele esențiale relevante […]”
4
Articolul 1 alineatul (1) din acest regulament prevede:
„Scopul prezentului regulament este de a îmbunătăți funcționarea pieței interne prin armonizarea normelor privind punerea la dispoziție pe piață și utilizarea produselor biocide, asigurând totodată un nivel ridicat de protecție a sănătății oamenilor și a animalelor și de protecție a mediului. Dispozițiile prezentului regulament se bazează pe principiul precauției, al cărui scop este să garanteze sănătatea oamenilor și a animalelor, precum și protecția mediului. Se acordă o atenție deosebită protejării grupurilor vulnerabile.”
5
Articolul 2 din regulamentul menționat, intitulat „Domeniul de aplicare”, prevede la alineatele (1) și (2):
„(1)   Prezentul regulament se aplică produselor biocide și articolelor tratate. O listă cu tipurile de produse biocide care intră în domeniul de aplicare al prezentului regulament și descrierile acestora figurează în anexa V.
(2)   În afara unor dispoziții explicite contrare prevăzute de prezentul regulament sau de alte acte legislative ale Uniunii, prezentul regulament nu se aplică produselor biocide sau articolelor tratate care intră sub incidența următoarelor instrumente:
[…]
(e)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO 2004, L 139, p. 1, Ediție specială, 13/vol. 44, p. 173);
[…]
Fără a aduce atingere primului paragraf, atunci când un produs biocid intră în domeniul de aplicare al unuia dintre instrumentele menționate mai sus și este destinat utilizării în scopuri care nu sunt acoperite de instrumentele respective, prezentul regulament se aplică și produsului biocid respectiv în măsura în care acele instrumente nu abordează scopurile în cauză.”
6
Articolul 3 din același regulament, intitulat „Definiții”, prevede:
„(1)   În sensul prezentului regulament se aplică următoarele definiții:
(a)
«produs biocid» înseamnă:
–
orice substanță sau amestec, în forma în care este furnizată utilizatorului, care este compus din, conține sau generează una sau mai multe substanțe active, având scopul de a distruge, de a împiedica, de a face inofensive organismele dăunătoare, de a preveni acțiunea acestora sau de a exercita un efect de control asupra acestora în orice alt mod decât prin simpla acțiune fizică sau mecanică;
[…]”
7
Anexa V la Regulamentul privind produsele biocide, intitulată „Tipurile de produse biocide și descrierea acestora prevăzute la articolul 2 alineatul (1)”, prevede:
„Grupa principală 1: Dezinfectanți
[…]
Tipul de produs 4: Produse alimentare și hrană pentru animale
Produse utilizate pentru dezinfectarea echipamentelor, recipientelor, ustensilelor de consum, suprafețelor sau conductelor folosite pentru producția, transportul, depozitarea sau consumul produselor alimentare sau al hranei pentru animale (inclusiv apa potabilă) destinate oamenilor și animalelor.
Produse utilizate în vederea încorporării în materiale care pot intra în contact cu produsele alimentare.
Tipul de produs 5: Apă potabilă
Produse utilizate pentru dezinfectarea apei potabile, atât pentru oameni, cât și pentru animale.
[…]”
Regulamentul REACH
8
Articolul 2 din Regulamentul REACH, intitulat „Aplicare”, prevede la alineatul (6):
„Dispozițiile titlului IV nu se aplică următoarelor preparate în stare finită, destinate utilizatorului final:
[…]
(d)
produselor alimentare […] în conformitate cu Regulamentul (CE) nr. 178/2002 [al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO 2002, L 31, p. 1, Ediție specială, 15/vol. 8, p. 68)], inclusiv atunci când sunt utilizate:
(i)
ca aditiv alimentar în produsele alimentare […]
[…]”
9
Articolul 31 din acest regulament, intitulat „Cerințe pentru fișele cu date de securitate”, care figurează în titlul IV din regulamentul menționat, intitulat „Informațiile în interiorul lanțului de aprovizionare”, prevede la alineatul (1) litera (a) că furnizorul unei substanțe sau al unui preparat îi furnizează beneficiarului substanței sau al preparatului o fișă cu date de securitate întocmită în conformitate cu anexa II, atunci când o substanță sau un preparat îndeplinește criteriile de clasificare ca produs periculos în conformitate cu Regulamentul CLP.
Regulamentul CLP
10
Articolul 1 din Regulamentul CLP prevede la alineatul (5):
„Prezentul regulament nu se aplică substanțelor și amestecurilor în următoarele forme, aflate în stare finită și destinate utilizatorului final:
[…]
(e)
alimente sau furaje, astfel cum sunt definite în Regulamentul [nr. 178/2002], inclusiv atunci când sunt utilizate:
(i)
ca aditivi în produsele alimentare […]
[…]”
Litigiul principal și întrebările preliminare
11
Speyer & Grund comercializează și promovează produse sub marca SURIG, dar mai ales un produs compus din apă și acid acetic (7,5 %) denumit SURIG Essigspray UNIVERSAL, și un produs compus din apă, acid acetic (10 %) și acid citric (1,5 %), denumit SURIG Essigspray EXTRA.
12
Aceste produse sunt comercializate în flacoane cu pulverizator transparente ale căror etichete conțin pe partea din față, pe lângă denumirile mărcii și ale produselor respective, o imagine cu legume proaspete, o chiuvetă de bucătărie strălucitoare și un sigiliu cu mențiunile „calitate alimentară dovedită” și „100 % vegetal”. Pe partea din spate a acestor produse, etichetele indică printre altele următoarele informații: „Flaconul practic cu pulverizator permite stropirea cu ușurință a salatelor, a fructelor și a legumelor. […] [P]otrivit pentru sosurile de salate gustoase, rafinează și alte mâncăruri.”
13
Werner & Mertz, care comercializează produse de curățare, consideră că comercializarea și promovarea produselor SURIG Essigspray UNIVERSAL și SURIG Essigspray EXTRA ca produse alimentare încalcă normele privind concurența loială coroborate cu Regulamentul privind produsele biocide, cu Regulamentul CLP și cu Regulamentul REACH, întrucât cerințele de etichetare și de publicitate nu sunt respectate și, în plus, pot induce în eroare consumatorul, produsele în cauză fiind în realitate produse de curățare.
14
În aceste condiții, Werner & Mertz a solicitat în esență Landgericht Frankfurt am Main (Tribunalul Regional din Frankfurt am Main, Germania) ca Speyer & Grund să fie obligată să înceteze comercializarea și/sau promovarea produselor în discuție în litigiul principal.
15
Instanța menționată a admis această cerere, apreciind că aceste produse constituie produse biocide.
16
Speyer & Grund a formulat apel împotriva deciziei la Oberlandesgericht Frankfurt am Main (Tribunalul Regional Superior din Frankfurt am Main, Germania). Această instanță a confirmat această decizie după ce a apreciat în esență că aceste produse constituie produse biocide, întrucât forma flaconului pe care publicul o asociază exclusiv cu produse de curățare și imaginile care figurează pe etichetele produselor în discuție în litigiul principal vin în susținerea acestui lucru, și că aceste produse cu dublă utilizare sunt supuse obligațiilor care decurg din Regulamentul privind produsele biocide, din Regulamentul CLP și din Regulamentul REACH.
17
Sesizată cu recursul declarat de Speyer & Grund, Bundesgerichtshof (Curtea Federală de Justiție, Germania), care este instanța de trimitere, ridică problema dacă produsele cu dublă utilizare, precum cele în discuție în litigiul principal, intră în domeniul de aplicare al Regulamentului privind produsele biocide, al Regulamentului CLP și al Regulamentului REACH.
18
În aceste condiții, Bundesgerichtshof (Curtea Federală de Justiție) a hotărât să suspende judecarea cauzei și să adreseze Curții următoarele întrebări preliminare:
„1)
Articolul 3 alineatul (1) litera (a) prima [liniuță] din Regulamentul [privind produsele biocide] trebuie interpretat în sensul că funcția pe care trebuie să o îndeplinească un produs pentru a avea calitatea de biocid trebuie să constituie funcția sa exclusivă sau predominantă ori este suficient ca produsul să aibă și funcția – chiar dacă secundară – de produs biocid?
2)
Articolul 2 alineatul (1) a doua teză coroborat cu anexa V la Regulamentul [privind produsele biocide] trebuie interpretat în sensul că un produs biocid care este destinat (și) curățării produselor alimentare intră în domeniul de aplicare al acestui regulament ca produs de tipul 4 («Produse alimentare și hrană pentru animale») din grupa principală 1 (Dezinfectanți)?
3)
Articolul 2 alineatul (2) primul paragraf litera (e) și al doilea paragraf din Regulamentul [privind produsele biocide] trebuie interpretat în sensul că un produs biocid care este destinat (și) curățării/dezinfectării produselor alimentare intră exclusiv în domeniul de aplicare al Regulamentului [nr. 852/2004] și în special în sensul că nu este inclus în domeniul de aplicare al Regulamentului [privind produsele biocide] în virtutea excepției de la excludere prevăzute la articolul 2 alineatul (2) al doilea paragraf din acest din urmă regulament?
4)
Excluderea din domeniul de aplicare al Regulamentului [CLP] a alimentelor în conformitate cu articolul 1 alineatul (5) litera (e) din acest regulament trebuie interpretată în sensul că regulamentul se aplică unui produs care are atât funcția de produs alimentar în conformitate cu articolul 2 din Regulamentul [nr. 178/2002], cât și funcția de produs biocid în conformitate cu articolul 2 alineatul (1) și cu articolul 3 alineatul (1) litera (a) prima teză din Regulamentul [privind produsele biocide], în pofida excluderii în cauză, eventual cu condiția să predomine funcția de biocid?
5)
Excluderea din domeniul de aplicare al Regulamentului [REACH] a produselor alimentare în conformitate cu articolul 2 alineatul (6) litera (d) coroborat cu titlul IV din acest regulament trebuie interpretată în sensul că aplicarea titlului IV în cazul unui produs în sensul [celei de a patra întrebări] nu este exclusă, în pofida excluderii în cauză, eventual cu condiția să predomine funcția de biocid?”
Cu privire la întrebările preliminare
Cu privire la prima întrebare
19
Prin intermediul primei întrebări, instanța de trimitere solicită în esență să se stabilească dacă articolul 3 alineatul (1) litera (a) prima liniuță din Regulamentul privind produsele biocide trebuie interpretat în sensul că, pentru ca un produs să intre în sfera noțiunii de „produs biocid”, astfel cum este definită de această dispoziție, produsul respectiv trebuie să urmărească exclusiv sau în principal o finalitate biocidă sau dacă această finalitate poate fi doar accesorie în raport cu alte finalități.
20
Potrivit unei jurisprudențe constante, rezultă atât din cerința aplicării uniforme a dreptului Uniunii, cât și din principiul egalității că termenii unei dispoziții de drept al Uniunii care nu conține nicio trimitere expresă la dreptul statelor membre pentru a stabili sensul și domeniul său de aplicare trebuie, în mod normal, să primească în întreaga Uniune o interpretare autonomă și uniformă, care trebuie stabilită ținând seama de contextul prevederii și de obiectivul urmărit de reglementarea în cauză (Hotărârea din 4 octombrie 2024, AFAÏA, C‑228/23, EU:C:2024:829, punctul 39 și jurisprudența citată).
21
În conformitate cu articolul 3 alineatul (1) litera (a) prima liniuță din Regulamentul privind produsele biocide, prin „produs biocid” se înțelege „orice substanță sau amestec, în forma în care este furnizată utilizatorului, care este compus din, conține sau generează una sau mai multe substanțe active, având scopul de a distruge, de a împiedica, de a face inofensive organismele dăunătoare, de a preveni acțiunea acestora sau de a exercita un efect de control asupra acestora în orice alt mod decât prin simpla acțiune fizică sau mecanică”.
22
Curtea a statuat deja că din modul de redactare a acestei dispoziții rezultă astfel că un produs trebuie calificat drept „produs biocid”, în sensul acestei dispoziții, dacă îndeplinește trei condiții cumulative. În primul rând, acest produs trebuie să fie constituit din una sau mai multe „substanțe active” prin faptul că fie le conține, fie le generează. În al doilea rând, produsul menționat trebuie să urmărească anumite finalități, și anume să distrugă, să împiedice sau să facă inofensive organismele dăunătoare, să prevină acțiunea lor sau să exercite un efect de control asupra acestora. În al treilea rând, acțiunea aceluiași produs trebuie să fie „în orice alt mod decât prin simpla acțiune fizică sau mecanică” (a se vedea în acest sens Hotărârea din 14 octombrie 2021, Biofa, C‑29/20, EU:C:2021:843, punctele 26 și 28).
23
În ceea ce privește această a doua condiție, la care se referă întrebările instanței de trimitere, din modul de redactare a articolului 3 alineatul (1) litera (a) prima liniuță din Regulamentul privind produsele biocide nu reiese că, pentru a califica un produs drept „produs biocid” în sensul acestei dispoziții, este necesar ca acest produs să urmărească exclusiv sau predominant o finalitate biocidă.
24
În ceea ce privește contextul în care se înscrie dispoziția menționată, din articolul 2 alineatul (2) primul paragraf din Regulamentul privind produsele biocide rezultă că, în afara unor dispoziții explicite contrare prevăzute de acest regulament sau de alte acte legislative ale Uniunii, regulamentul menționat nu se aplică produselor biocide care intră sub incidența anumitor instrumente juridice enumerate în articolul respectiv, cum ar fi Regulamentul nr. 852/2004.
25
În aceste condiții, articolul 2 alineatul (2) al doilea paragraf din Regulamentul privind produsele biocide cuprinde o derogare de la această regulă întrucât prevede că, fără a aduce atingere acestui prim paragraf, în cazul produselor biocide care intră în domeniul de aplicare al instrumentelor enumerate la articolul 2 alineatul (2) primul paragraf din acest regulament, se va aplica Regulamentul privind produsele biocide, chiar dacă sunt destinate unor utilizări care nu intră sub incidența acestor instrumente, în măsura în care aceste utilizări nu sunt abordate de instrumentele menționate.
26
Pe de altă parte, astfel cum se reflectă în considerentul (1) al Regulamentului privind produsele biocide, produsele biocide pot prezenta riscuri diverse pentru oameni, animale și mediu, în special din cauza utilizărilor aferente. Astfel cum se arată în considerentul (19) al acestui regulament, „[p]rodusele biocide destinate utilizării nu doar în sensul prezentului regulament, ci și în legătură cu dispozitivele medicale […] pot prezenta alte riscuri decât cele vizate în prezentul regulament [și, p]rin urmare, astfel de produse biocide ar trebui să respecte atât cerințele prevăzute în prezentul regulament, cât și cerințele esențiale relevante prevăzute [în instrumentele juridice referitoare la respectivele dispozitive]”.
27
Rezultă că articolul 3 alineatul (1) litera (a) prima liniuță din Regulamentul privind produsele biocide se înscrie într‑un context care confirmă că legiuitorul Uniunii a luat în considerare produsele destinate unor utilizări multiple, printre care cea biocidă, fără a condiționa aplicarea acestui regulament de o finalitate exclusiv biocidă a produsului în cauză.
28
Astfel, după cum a arătat în esență domnul avocat general la punctele 26 și 27 din concluzii, dacă se are în vedere condiția referitoare la destinația produsului, nu se poate exclude calificarea unui produs drept produs biocid în sensul articolului 3 alineatul (1) litera (a) prima liniuță din Regulamentul privind produsele biocide doar pentru că acest produs are mai multe utilizări.
29
De altfel, articolul 2 alineatul (2) al doilea paragraf din Regulamentul privind produsele biocide, interpretat în lumina considerentelor (3) și (19) ale acestuia, nu conține precizări cu privire la natura sau la intensitatea utilizării biocide, lucru care confirmă faptul că un produs care are o finalitate biocidă, dar cu caracter accesoriu, nu poate fi exclus din domeniul de aplicare al acestui regulament.
30
O interpretare a acestei dispoziții pentru a da un sens larg calificării drept produs biocid, în sensul că aceasta nu este condiționată de o finalitate exclusiv sau predominant biocidă, este conformă cu obiectivul Regulamentului privind produsele biocide, astfel cum reiese din articolul 1 alineatul (1) din acest regulament, interpretat în lumina considerentului (1) al acestuia, care constă printre altele în asigurarea unui nivel ridicat de protecție a sănătății oamenilor și a animalelor, precum și a mediului, indicându‑se faptul că dispozițiile regulamentului menționat au la bază principiul precauției.
31
Astfel, o interpretare a articolului 3 alineatul (1) litera (a) prima liniuță din Regulamentul privind produsele biocide în sensul că orice finalitate biocidă a unui anumit produs, fie ea și numai secundară, este suficientă pentru a considera că a doua condiție cumulativă pe care trebuie să o îndeplinească un produs biocid, menționată la punctul 23 din prezenta hotărâre, urmărește să îi protejeze, în același mod, pe toți utilizatorii produselor biocide, indiferent dacă le utilizează în conformitate cu finalitatea lor biocidă secundară sau cu finalitatea lor biocidă exclusivă sau principală.
32
Având în vedere cele ce precedă, este necesar să se răspundă la prima întrebare că articolul 3 alineatul (1) litera (a) prima liniuță din Regulamentul privind produsele biocide trebuie interpretat în sensul că, pentru ca un produs să intre în sfera noțiunii de „produs biocid”, astfel cum este definită de această dispoziție, produsul respectiv nu trebuie neapărat să urmărească exclusiv sau în principal o finalitate biocidă, această finalitate putând fi doar accesorie în raport cu alte finalități.
Cu privire la a doua și la a treia întrebare
33
Prin intermediul celei de a doua și al celei de a treia întrebări, instanța de trimitere solicită în esență să se stabilească dacă articolul 2 alineatele (1) și (2) din Regulamentul privind produsele biocide coroborat cu tipul de produs 4 din grupa principală 1 din anexa V la acest regulament trebuie interpretat în sensul că un produs biocid care este destinat curățării și dezinfectării produselor alimentare intră în domeniul de aplicare al regulamentului menționat.
34
Cu titlu introductiv, trebuie precizat că examinarea acestor întrebări are la bază premisa, care se regăsește în decizia de trimitere, că produsele în discuție în litigiul principal sunt destinate unei duble utilizări, ca produse alimentare și ca produse de curățare/dezinfectare a acelorași produse alimentare.
35
În temeiul articolului 2 alineatul (1) din Regulamentul privind produsele biocide, acesta se aplică produselor biocide și articolelor tratate, lista cu tipurile de produse biocide care intră în domeniul de aplicare al acestui regulament și descrierilor acestora figurând în anexa V la acesta.
36
Astfel cum se arată în considerentul (18) al Regulamentului privind produsele biocide, anumite produse biocide fac de asemenea obiectul altor acte legislative ale Uniunii, ceea ce face să fie necesare distincții clare pentru a se asigura securitatea juridică și, prin urmare, să se instituie „o listă a tipurilor de produse care fac obiectul [acestui] regulament”, împreună cu „o listă orientativă de descrieri pentru fiecare tip” care să fie cuprinse într‑o anexă la regulament.
37
Rezultă astfel din termenii articolului 2 alineatul (1) din Regulamentul privind produsele biocide, interpretat în lumina considerentului (18) al acestuia, că lista produselor care intră sub incidența anexei V la acest regulament trebuie considerată exhaustivă. Astfel, termenul „orientativă” care figurează în acest considerent privește doar „descrierile” pentru fiecare tip de produs, iar nu „lista” tipurilor de produse biocide.
38
Rezultă că, pentru ca un anumit produs să intre în domeniul de aplicare al Regulamentului privind produsele biocide, simplul fapt că acesta corespunde definiției unui produs biocid prevăzute la articolul 3 alineatul (1) din regulamentul menționat nu este suficient. În plus, un astfel de produs trebuie să corespundă unuia dintre tipurile de produse care figurează în anexa V la Regulamentul privind produsele biocide.
39
În această privință, tipul de produs 4 inclus în grupa principală 1 a tipurilor de produse intitulat „Dezinfectanți”, care figurează în anexa V la acest regulament, menționează produsele utilizate pentru dezinfectarea echipamentelor, recipientelor, ustensilelor de consum, suprafețelor sau conductelor folosite pentru producția, transportul, depozitarea sau consumul produselor alimentare sau al hranei pentru animale (inclusiv apa potabilă) destinate oamenilor și animalelor, precum și produse utilizate pentru impregnarea materialelor care pot intra în contact cu produsele alimentare.
40
Din descrierea produselor biocide care se încadrează în tipul de produs 4, cuprins în grupa principală 1 a tipurilor de produse, care figurează în anexa V la Regulamentul privind produsele biocide, reiese că se face referire la „suprafețe” nu ale produselor alimentare înseși, ci ale celor care au atins aceste produse sau care au intrat în contact cu produsele alimentare. În plus, „produsele” menționate în acesta trebuie înțelese ca fiind cele utilizate pentru dezinfectarea echipamentelor și a suprafețelor utilizate în cadrul diverselor acțiuni care privesc produsele alimentare și hrana pentru animale.
41
În schimb, acest tip de produs 4 nu poate fi înțeles în sensul că utilizările pe care le menționează privesc dezinfectarea chiar a produsului alimentar pentru a fi ulterior ingerat.
42
Deși, desigur, tipul de produs 5, intitulat „Apă potabilă”, cuprins în aceeași grupă principală 1 care figurează în anexa V la acest regulament, vizează produsele utilizate pentru „dezinfectarea apei potabile, atât pentru oameni, cât și pentru animale”, acesta nu privește decât apa potabilă, iar nu produsele alimentare. Astfel, dacă intenția legiuitorului Uniunii ar fi fost ca și aceste produse alimentare să intre în domeniul de aplicare, ele ar fi fost menționate în mod expres în această anexă dată fiind importanța siguranței produselor alimentare în cadrul Uniunii.
43
În altă ordine de idei, această referire la „apa potabilă” nu poate conduce la concluzia că legiuitorul Uniunii a intenționat să clasifice printre produsele biocide care intră în domeniul de aplicare al Regulamentului privind produsele biocide, care figurează în anexa V la acesta, produse precum cele în discuție în litigiul principal, întrucât, astfel cum s‑a arătat la punctul 37 din prezenta hotărâre, lista produselor care intră sub incidența acestei anexe are un caracter exhaustiv.
44
Prin urmare, este necesar să se considere că produse precum cele în discuție în litigiul principal, care sunt destinate utilizării atât ca produs alimentar, cât și ca produs de curățare sau dezinfectare a acelorași produse alimentare, nu intră în domeniul de aplicare al Regulamentului privind produsele biocide, astfel cum este definit la articolul 2 alineatul (1) coroborat cu tipul de produs 4 din grupa principală 1 din anexa V la acest regulament.
45
De altfel, faptul că legiuitorul Uniunii a preluat, în Regulamentul privind produsele biocide, tipul de produs 4 care figura anterior în Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO 1998, L 123, p. 1, Ediție specială, 03/vol. 24, p. 67), în timp ce vechiul tip de produs 20 care viza produsele utilizate pentru protejarea produselor alimentare și a hranei pentru animale prin combaterea organismelor dăunătoare, care se regăsea, și el, în directiva menționată, nu a fost preluat în acest regulament, vine să susțină concluzia că produsele precum cele în discuție în litigiul principal nu se încadrează în tipurile de produse care figurează în anexa V la regulamentul menționat.
46
În ceea ce privește întrebările instanței de trimitere referitoare la aplicabilitatea Regulamentului privind produsele biocide în temeiul articolului 2 alineatul (2) al doilea paragraf din acesta în cazul produselor care sunt destinate utilizării atât ca produs alimentar, cât și ca produs de curățare sau dezinfectare a acelorași produse alimentare, trebuie arătat, pe de o parte, că, deși articolul 2 alineatul (1) din acest regulament stabilește condițiile de aplicare a regulamentului menționat, articolul 2 alineatul (2) primul paragraf din acesta exclude din domeniul de aplicare al aceluiași regulament produsele biocide care intră sub incidența instrumentelor enumerate la acest prim paragraf. În special, articolul 2 alineatul (2) primul paragraf litera (e) din Regulamentul privind produsele biocide prevede că, în afara unor dispoziții explicite contrare, acest regulament nu se aplică produselor biocide care intră sub incidența, printre altele, al Regulamentului nr. 852/2004.
47
Pe de altă parte, articolul 2 alineatul (2) al doilea paragraf din Regulamentul privind produsele biocide prevede o excepție de la această excludere, precizând că, fără a aduce atingere primului paragraf, atunci când un produs biocid intră în domeniul de aplicare al unuia dintre aceste instrumente și este destinat utilizării în scopuri care nu sunt acoperite de instrumentele respective, regulamentul menționat se aplică și acestui produs biocid, în măsura în care acele instrumente nu abordează scopurile în cauză.
48
Or, astfel cum a arătat în esență domnul avocat general la punctul 54 din concluzii, din moment ce, în lipsa îndeplinirii criteriilor definite la articolul 2 alineatul (1) din Regulamentul privind produsele biocide, produsele în discuție în litigiul principal, care sunt destinate utilizării atât ca produs alimentar, cât și ca produs de curățare sau de dezinfectare a acestui produs alimentar, nu intră în domeniul de aplicare al acestui regulament, nu este necesar să mai fie examinate în raport cu alineatul (2) al acestui articol.
49
Având în vedere ansamblul considerațiilor care precedă, este necesar să se răspundă la a doua și la a treia întrebare că articolul 2 alineatele (1) și (2) din Regulamentul privind produsele biocide coroborat cu tipul de produs 4 din grupa principală 1 din anexa V la acest regulament trebuie interpretat în sensul că un produs biocid care este destinat curățării și dezinfectării produselor alimentare nu intră în domeniul de aplicare al regulamentului menționat.
Cu privire la a patra și la a cincea întrebare
50
Având în vedere răspunsul dat la a doua și la a treia întrebare, nu este necesar să se răspundă la a patra și la a cincea întrebare.
Cu privire la cheltuielile de judecată
51
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a opta) declară:
1)
Articolul 3 alineatul (1) litera (a) prima liniuță din Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide, astfel cum a fost modificat prin Regulamentul (UE) nr. 334/2014 al Parlamentului European și al Consiliului din 11 martie 2014 și prin Regulamentul delegat (UE) 2019/1819 al Comisiei din 8 august 2019,
trebuie interpretat în sensul că,
pentru ca un produs să intre în sfera noțiunii de „produs biocid”, astfel cum este definită de această dispoziție, produsul respectiv nu trebuie neapărat să urmărească exclusiv sau în principal o finalitate biocidă, această finalitate putând fi doar accesorie în raport cu alte finalități.
2)
Articolul 2 alineatele (1) și (2) din Regulamentul nr. 528/2012, astfel cum a fost modificat prin Regulamentul nr. 334/2014 și prin Regulamentul delegat 2019/1819, coroborat cu tipul de produs 4 din grupa principală 1 din anexa V la acest regulament
trebuie interpretat în sensul că
un produs biocid care este destinat curățării și dezinfectării produselor alimentare nu intră în domeniul de aplicare al regulamentului menționat.
Semnături
(
*1
)	Limba de procedură: germana.